የሀገሪቱ የቱሪዝም ዘርፍ በ12 በመቶ እድገት ማስመዝገቡ ተገለፀ
 የሀገሪቱ የቱሪዝም ዘርፍ በተጠናቀቀው የበጀት አመት በአማካኝ 12 በመቶ እድገት ማስመዝገቡን የባህልና ቱሪዝም ሚኒስቴር አስታወቀ። በእድገትና ትራንስፎርሜሽን እቅድ አመቱ መጨረሻም የቱሪስት ፍሰቱን ወደ 1 ቢሊየን ለማድረስ ታቅዶ ወደ ተግባር ተገብቷል።በሚኒስቴር መስሪያ ቤቱ የቱሪዝም ልማትና ማርኬቲንግ ዳይሬክቶሬት አስተባባሪ አቶ ግርማ ቲመር ለዋልታ ኢንፎርሜሽን ማዕከል እንደገለፁት፤ በሀገሪቱ ውስጥ ያሉ በርካታ የቱሪስት መስህቦችን በዓለም አቀፍ ደረጃ በሰፊው የማስተዋወቅ ስራ በመሰራቱና በሀገሪቱ ውስጥ ያሉ የቱሪስት መዳረሻዎችን የማልማት ስራ በመሰራቱ እድገቱ ተገኝቷል።የቱሪስት መዳረሻ የሆኑ አካባቢዎችን የማልማትና ደረጃቸውን የጠበቀ የሆቴል አገልግሎት እንዲስፋፋ በማድረግ በኩል ሚኒስቴር መስሪያ ቤቱ ከፍተኛ ትኩረት ሰጥቶ እየሰራ መሆኑንም አቶ ግርማ ተናግረዋል።እንደ አቶ ግርማ ገለፃ በ1993 ዓ.ም በሀገሪቱ 1 ብቻ የነበረው የመንግስት አስጎብኝ ድርጅት በአሁኑ ወቅት የግሎቹን ጨምሮ ወደ 310 ከፍ ማለቱን ገልፀው፤ ይህም ለእድገቱ ከፍተኛ አስተዋፅኦ አድርጓል ብለዋል።በተጠናቀቀው የበጀት ዓመትም ከ600ሺ በላይ የውጭ ቱሪስቶች ወደ ኢትዮጵያ በመምጣት የተለያዩ የቱሪስት መስህቦችን መጎብኘታቸውን ጠቁመው፤ በዚህም ከ663 ሚሊየን ዶላር በላይ ገቢ መገኘቱን ገልፀዋል።ገቢው ከባለፈው በጀት አመት ጋር ሲነፃፀርም የዘንድሮው ብልጫ እንዳለው ጠቁመው፤ በጎብኝዎች ብዛትም በየጊዜው እየጨመረ ከመምጣቱ አንፃር የዘንድሮውም ብልጫ እንዳለው ነው የተናገሩት።ይህ ገቢም ካለፈው በጀት ዓመት ጋር ሲነፃፀር የ37የመቶ ብልጫ አለው። 629ሺ50 ቱሪስቶችም ኢትዮጵያን ጎብኝተዋል። ይህም የሰባትነጥብ ስምንት በመቶ እድገት አሳይቷል።በእድገትና ትራንስፎርሜሽን እቅድ አመቱ መጨረሻም የቱሪስት ፍሰቱን ወደ 1 ሚሊየን ለማድረስ ታቅዶ ወደ ተግባር መገባቱን የገለፁት አቶ ግርማ፤ ከዚህም የሚገኘውን ገቢ ከፍ ለማድረግ ታቅዷል ብለዋል።የቱሪስት ፍሰቱን ይበልጥ ለማሳደግም በተለይም ከፍተኛ የቱሪስት መዳረሻ ከሆኑ ጎረቤት ሀገራት  ውስጥ ከሚሰሩ አስጎብኝ ድርጅቶች ጋር ትስስር በመፍጠር ወደ ኢትዮጵያ በመምጣት እንዲጎበኙ የማድረግ ስራ መታቀዱን ጠቁመው፤ በቅርቡም የኬኒያ አስጎብኝ ድርጅቶችን ወደ ኢትዮጵያ በማምጣት የቱሪስት መዳረሻ የሆኑ ቦታዎችን ለማሳየት ታቅዷል ሲሉ ገልፀዋል።ሚኒስቴር መስሪያ ቤቱ በ2020 ዓ.ም ኢትዮጵያን በአፍሪካ የቱሪስት መዳረሻ ከሆኑ 5 ሀገራት መካከል አንዷ ለማድረግ እቅድ ይዞ እየሰራ መሆኑን ገልፀው፤ ለዚህ ስኬትም በተለይም በውጭው አለም ያሉ ኢትዮጵያውያንና ትውልደ ኢትዮጵያውያን፣ ኤምባሲዎች እንዲሁም መላው ኢትዮጵያውያን የበኩላቸውን ሊወጡ እንደሚገባ አቶ ግርማ መናገራቸውን ዋልታ ኢንፎርሜሽን ማዕከል ዘግቧል።